答章傅
作者：蘇舜欽
朝代：宋

paragraphs: 廢官旅吳門，迹與世俗掃。
構亭滄浪間，筑室喬樹杪。
窮徑交聖賢，放意狎魚鳥。
志氣內自充，藜藿日亦飽。
不圖名利場，有士同所好。
南閩章其氏，傅名字傳道。
清晨闖予門，疎爽見姿表。
大篇隨自出，爛熳風力老。
安敢當所褒，讀之俗驚倒。
開軒延與語，指亦有深到。
半生蹋京塵，識子恨不早。
扶疎珊瑚枝，本不自雕巧。
當珍玉府中，何故委衰草。
秋風還故鄉，無或歎枯槁。
貴富烏足論，令名當自保。